Interesul Guvernului este "să minimizeze" impactul bugetar și social al deciziei în cazul Roșia Montană
Data publicării:
Interesul Guvernului actual este "să minimizeze" decizia Curţii de arbitraj comercial internaţional de la Washington (ICSID) ca impact bugetar, dar şi social pentru România în speţa Roşia Montană şi strategia de reacţie va fi implementată în funcţie de decizia pe care o va primi, a declarat purtătorul de cuvânt al Executivului, Mihai Constantin, transmite Agerpres.
El a fost întrebat, joi seară, într-o conferinţă de presă la Palatul Victoria, care este planul Executivului pentru ziua de vineri, în cazul în care va fi publicată o decizie în dosarul Roşia Montană.
"Guvernul a fost notificat de către ICSID că e foarte probabil ca, mâine, 8 martie, să se comunice şi decizia în cazul de arbitraj cu Roşia Montană. Guvernul este evident pregătit să facă faţă. Nu ştim încă decizia, o vom aştepta şi ca să anticipez, pentru că întreaga zi împreună cu dumneavoastră ne-am gândit la diverse scenarii, curtea arbitrală este la Washington, dar e un decalaj de fus orar, va trebui probabil mâine, în a doua parte a zilei, să aşteptăm acea decizie pentru a vedea ce soluţii sunt implementate.
Vă pot spune că, evident, interesul României sau al Guvernului actual este să minimizeze această decizie ca impact bugetar, dar şi social pentru România şi strategia de reacţie va fi implementată în funcţie de decizia pe care, probabil, o s-o aflăm mâine", a declarat Mihai Constantin.
Premierul Marcel Ciolacu, a afirmat joi, într-o discuție cu jurnaliștii la Palatul Victoria, că vrea organizarea unui referendum pentru Roșia Montană, pentru a vedea dacă românii sunt de acord cu exploatarea aurului. Declarația vine în contextul în care vineri se așteptată pronunţarea deciziei de către instanţa arbitrală internaţională privind despăgubirile. Ministrul Finanțelor, Marcel Boloș, a precizat că există și varianta să nu plătim nimic și să se facă exploatarea".